- Hindi News
- National
- बालिका विद्या मंदिर में अब सिर्फ पढ़ेंगी छात्राएं, छात्रों के नामांकन पर लगी रोक
बालिका विद्या मंदिर में अब सिर्फ पढ़ेंगी छात्राएं, छात्रों के नामांकन पर लगी रोक
झरियाके बालिका विद्या मंदिर में अब सिर्फ बालिकाएं पढ़ेंगी। नए सत्र में छात्रों का नामांकन नहीं होगा। जो छात्र अध्ययनरत हैं उन्हें 10वीं कक्षा तक शिक्षा दी जाएगी। इसके बाद 11वीं के लिए उन्हें दूसरे स्कूलों में नामांकन कराना होगा। इस मुद्दे पर बालिका विद्या मंदिर प्रबंधन ने सोमवार को प्रेस वार्ता बुलाई। मीडिया को कहा कि जिस उद्देश्य से बालिका विद्या मंदिर की स्थापना हुई थी उसे नजर में रखते हुए इस तरह का निर्णय लिया गया है। प्रबंधन के इस निर्णय के बाद छात्रों के परिजन एवं विद्यालय में पढ़ाने वाले पुरुष शिक्षकों के अंदर इस बात का भय समा गया है कि कहीं प्रबंधन बीच में ही कोई और निर्णय ले ले। झरिया बालिका विद्या मंदिर सीबीएसई मान्यता प्राप्त है। इसका संचालन मारवाड़ी सम्मेलन ट्रस्ट करती है। इस निर्णय से उन अभिभावकों को परेशानी होगी, जिन्होंने यह सोचकर विद्यालय में नामांकन कराया होगा कि अब वे कक्षा 12 तक बच्चों की पढ़ाई के लिए निश्चिंत हो चुके थे। कारण कि 10वीं कक्षा पास करने वाले छात्रों का भी प्रवेश 11वीं कक्षा में नहीं होगा। कक्षा दशम में फिलहाल करीब 50 लड़के पढ़ाई कर रहे हैं। प्रेस वार्ता में प्रबंध समिति के अध्यक्ष डाॅ. एसपी अग्रवाल, मारवाड़ी सम्मेलन ट्रस्ट के अध्यक्ष डाॅ. ओपी अग्रवाल, सचिव गोपीकिशन, उपाध्यक्ष शरद दारुका, कोषाध्यक्ष श्याम सुंदर साह, रमेश लोयलका, संजय दारुका, आलोक लोदी, मनीष शर्मा, सिद्धार्थ केजरीवाल, अभिषेक अग्रवाल, अमित शर्मा, दिलीप तुलस्यान, सम्मेलन के सचिव विनोद अग्रवाल, संजय झुनझुनवाला, प्राचार्या अजंता राय मुख्य रूप से उपस्थित थे।
अध्यक्ष डाॅ. एसपी अग्रवाल ने कहा कि मारवाड़ी सम्मेलन ट्रस्ट द्वारा शिक्षा के प्रसार के लिए झरिया में लड़कों के लिए मारवाड़ी विद्यालय और लड़कियों के लिए बालिका विद्या मंदिर की स्थापना की गई थी। पर बाद में बालिका विद्या मंदिर में छात्र-छात्राओं की शिक्षा प्रारंभ कर दी गई थी। ट्रस्ट ने पुनर्विचार कर बालिका शिक्षा को प्रोत्साहित करने के ध्येय से उक्त निर्णय लिया है। डाॅ. अग्रवाल ने बताया कि शिक्षा के साथ-साथ व्यवहारिक शिक्षा, तकनीकी ज्ञान, योग, आत्मरक्षा आदि विषयों पर भी जोर दिया जाएगा।
बालिका विद्या मंदिर में प्रेस को संबोधित करते प्रबंध समिति के पदाधिकारी।
tgl_Latn sot_Latn hin_Deva hin_Deva hin_Deva hin_Deva hin_Deva